Diari Oficial de la Generalitat Valenciana


Sumari del DOGV 9446, del 08-10-2022 (2022/9190)

DECRET 141/2022, de 7 d'octubre, del Consell, pel qual concedeix la Distinció de la Generalitat a Jesús Prado, Francisco Pérez Puche, Pirula Ardenius, José María Arquimbau i Vicente Hipólito.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9446

Data del DOGV
:   08-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9190


Data del document
:   07-10-2022

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 141/2022, de 7 d'octubre, del Consell, pel qual concedeix la Distinció de la Generalitat a Jesús Prado, Francisco Pérez Puche, Pirula Ardenius, José María Arquimbau i Vicente Hipólito. [2022/9190]  
El Consell, mitjançant el Decret 177/2003, de 12 de setembre, modificat pel Decret 174/2007, de 5 d'octubre, va crear la Distinció de la Generalitat per a reconéixer la labor d'aquelles persones físiques i jurídiques que, en l'exercici de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
El periodisme lliure és un component essencial de tota societat democràtica. El seu paper és imprescindible perquè la ciutadania puga exercir els seus drets sobre la base d'una informació plural, veraç i compromesa amb la defensa de les llibertats.  
Al llarg de més de quatre dècades, l'extraordinari i pacífic desenvolupament de l'autogovern en la Comunitat Valenciana ha sigut possible, en gran manera, gràcies a l'esforç d'un gran conjunt de professionals del periodisme que, des dels diferents mitjans de comunicació, han informat i exercit la crítica des de la llibertat i la responsabilitat.  
  
  
Jesús Prado (Ciudad Real, 1940) ha desenvolupat una intensa activitat periodística durant 46 anys, 25 d'ells en l'Editorial Prensa Valenciana. En 1983 va assumir la direcció del diari Levante-EMV i, en 1987, la direcció general de Levante-EMV i Información, per a desenvolupar posteriorment altres responsabilitats directives en diferents empreses d'Editorial Prensa Ibérica.  
  
Francisco Pérez Puche (València, 1945) va arribar a la redacció del diari Las Provincias en 1967, en el qual va exercir com a redactor cap i com a subdirector, i com a director del periòdic entre 1999 i 2002. Especialitzat en recreació històrica, ha publicat una vintena de llibres sobre València i la seua història. Entre 2011 i 2018 va ser membre del Consell Valencià de Cultura, i en 2015 va ser nomenat cronista oficial de la ciutat de València.  
  
Pirula Ardenius (Santa Cruz de Tenerife, 1940) després d'un any en pràctiques en el diari valencià Jornada, va estudiar periodisme a Madrid, i a la fi dels seixanta va ocupar una plaça en el diari Información d'Alacant, on romandria els següents quaranta anys, fins a la jubilació, en 2008. Va ser la primera dona periodista de la província alacantina, i durant la seua carrera professional va cobrir tota mena de notícies, especialitzant-se en entrevistes i reportatges.  
  
José M. Arquimbau, nascut en 1941, és un reconegut periodista castellonenc. Després dels seus començaments en l'emissora La Voz de Burriana, durant 47 anys va treballar en Radio Nacional d'Espanya a Castelló ?32 com a director- fins a la jubilació, en 2006. També ha col·laborat durant molts anys en la premsa escrita, i ha sigut president de l'Associació de la Premsa Esportiva de Castelló i membre de la junta directiva de l'associació nacional. Actualment presideix la Comissió Delegada del Centenari del Club Deportivo Castellón.  
  
Vicente Hipólito (Valencia de Alcántara, 1944) va entrar amb catorze anys en Radio Alicante (actual Cadena SER), on va començar fent encàrrecs i xicotets treballs tècnics. Als setze anys va aconseguir el seu primer programa. A partir d'aquest moment, i fins a la jubilació, en 2009, anirà presentant alguns dels programes més representatius de la SER, i la seua popularitat anirà creixent fins a convertir-se en «la veu de la ciutat».  
  
Per això, en reconeixement de la seua contribució al desenvolupament d'uns mitjans de comunicació al servei d'una societat lliure i democràtica, amb la deliberació prèvia del Consell, en la reunió del dia 7 d'octubre de 2022,  
  
  
  
DECRETE  
  
Concedir la Distinció de la Generalitat a Jesús Prado, Francisco Pérez Puche, Pirula Ardenius, José María Arquimbau i Vicente Hipólito.  
  
  
València, 7 d'octubre de 2022  
  
El president de la Generalitat,  
XIMO PUIG I FERRER